CELEX: 32015R1832
Language: hr
Date: 2015-10-12 00:00:00
Title: Uredba Komisije (EU) 2015/1832 оd 12. listopada 2015. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe eritritola (E 968) kao pojačivača okusa u aromatiziranim pićima smanjene energetske vrijednosti ili bez dodanih šećera (Tekst značajan za EGP)

13.10.2015   
            
            
               HR
            
            
               Službeni list Europske unije
            
            
               L 266/27
            
         UREDBA KOMISIJE (EU) 2015/1832
   оd 12. listopada 2015.
   o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe eritritola (E 968) kao pojačivača okusa u aromatiziranim pićima smanjene energetske vrijednosti ili bez dodanih šećera
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
   budući da:
   
               (1)
            
            
               U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani i uvjeti njihove uporabe.
            
         
               (2)
            
            
               Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili na temelju zahtjeva.
            
         
               (3)
            
            
               Dana 28. svibnja 2014. podnesen je zahtjev za odobrenje uporabe eritritola (E 968) kao pojačivača okusa u aromatiziranim pićima, u kategoriji hrane 14.1.4 Priloga II. Uredbi (EZ) br. 1333/2008. Zahtjev je potom stavljen na raspolaganje državama članicama u skladu s člankom 4. Uredbe (EZ) br. 1331/2008.
            
         
               (4)
            
            
               Zahtjev za uporabu eritritola (E 968) podnosi se u svrhu poboljšanja okusnog profila i osjeta koji u ustima ostavljaju pića smanjene energetske vrijednosti i pića bez dodanih šećera na način da njihov okus nalikuje okusu proizvoda koji sadržavaju šećer. Eritritol u malim količinama djeluje kao pojačivač okusa i pomaže u ublažavanju neželjenih okusa i zaostale slatkoće koji su povezani s uporabom vrlo intenzivnih sladila u tim pićima. Stoga bi korist za potrošače bila dostupnost ukusnijih pića smanjene energetske vrijednosti odnosno ukusnijih pića bez dodanih šećera.
            
         
               (5)
            
            
               Godine 2003. Znanstveni odbor za hranu zaključio je da je eritritol (E 968) siguran za uporabu u hrani. Odobrenjem koje je Unija dala za eritritol (E 968) još nije obuhvaćena njegova uporaba u pićima jer je u mišljenju Znanstvenog odbora za hranu stajalo da pri konzumiranju eritritola u pićima, posebice kod mlade populacije, može doći do prekoračenja granične vrijednosti iznad koje ta tvar ima laksativni učinak.
            
         
               (6)
            
            
               Dana 12. veljače 2015. Europska agencija za sigurnost hrane (dalje u tekstu „Agencija”) izdala je mišljenje (3) o sigurnosti predloženog proširenja uporabe eritritola (E 968) kao prehrambenog aditiva. Agencija je zaključila da akutna, jednokratna konzumacija eritritola u bezalkoholnim pićima pri najvećoj razini od 1,6 % ne povećava rizik od laksativnog učinka. Agencija je svoj zaključak temeljila na podacima koji uključuju procjenu izloženosti uzimajući u obzir predloženu najveću razinu od 1,6 % eritritola u bezalkoholnim pićima, povijest uporabe eritritola, karakteristike njegove apsorpcije i nepostojanje štetnih učinaka (uključujući i laksativni učinak) nakon izlaganja toj tvari.
            
         
               (7)
            
            
               Stoga je primjereno odobriti uporabu eritritola (E 968) kao pojačivača okusa u aromatiziranim pićima, u kategoriji hrane 14.1.4 Priloga II. Uredbi (EZ) br. 1333/2008 u najvećoj količini od 1,6 %.
            
         
               (8)
            
            
               Uredbu (EZ) br. 1333/2008 trebalo bi stoga na odgovarajući način izmijeniti.
            
         
               (9)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. listopada 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
   
      (3)  EFSA Journal (2015.); 13(3):4033.
   
      PRILOG
      Dio E Priloga II. Uredbi (EZ) br. 1333/2008 mijenja se kako slijedi:
      
                  (a)
               
               
                  U kategoriji hrane 14.1.4: „Aromatizirana pića” unos za skupinu I. Aditivi mijenja se kako slijedi:
                  
                               
                           
                           
                              „Skupina I.
                           
                           
                              Aditivi
                           
                           
                               
                           
                           
                               
                           
                           
                              E 420, E421, E 953, E965, E 966 i E 967 ne smiju se upotrebljavati
                              E 968 ne smije se upotrebljavati osim ako je drukčije predviđeno u ovoj kategoriji hrane”
                           
                        
            
                  (b)
               
               
                  U kategoriji hrane 14.1.4: „Aromatizirana pića”, iza unosa za E 962 ubacuje se sljedeći unos:
                  
                               
                           
                           
                              „E 968
                           
                           
                              Eritritol
                           
                           
                              16 000
                           
                           
                               
                           
                           
                              samo proizvodi sa smanjenom energetskom vrijednosti ili bez dodanih šećera, samo kao pojačivač okusa”